Асен Босев
Отец Паисий

chitanka.info

Поклон пред теб, отец Паисий,

от нас признателен поклон,

че в робството зорница ти си

на българския небосклон!

Народа, окован в синджири,

прослави с пламенно перо

и в миналото му подири

залог за бъдеще добро.

Пробудил българската сила,

народността ни възроди,

и ръст отново възвисила,

тя засия като преди.

Отеква бодрото ти слово,

просветва лъч неугасим

в сърцата и във всичко ново

което с пламък твой строим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.